劉德秀縣丞凢五和前篇僕亦五次其韻  其一
作者：周紫芝
朝代：宋

paragraphs: 劉侯一諾重，勝獲金百斤。
秀句忽復出，華名愧微薫。
但憐溝中斷，枉錯黄金文。
君欲强推轂，誰當爲解紛。
顧我絕世好，百念獨此勤。
鵲尾得古製，鷓鴣玩斑紋。
時從孤巒頂，看上秋空雲。
遂作小方寮，調護留清芬。
忘言聊復爾，念意亦可欣。
了知法界中，清静無五葷。
倘非此地勝，是妙數得聞。
誰知几席間，中有造化恩。
遂此草木性，一氣蒙氤氲。